Skandinawiese Lande | Seagull
Noorweë, Swede & Denemarke
Die lande van die middernagson se strande, fjords, bergpieke en baaie gloei rooiwarm, sagte pienk en goudgeel in die lig van die briljante somerson. Die diep en sagte groene van dennewoude vorm ‘n treffende kontras hierteen. Elke Skandinawiese aand is ‘n unieke ervaring as gevolg van hierdie verlengde sonskyn wat 24 uur ‘n dag aanhou bo die Arktiese sirkel.
Kopenhagen, hoofstad van Denemarke, se duisend jaar geskiedenis is geskryf deur ambisieuse konings en inspirerende kunstenaars. Hulle nalatenskap is bewaar in pragtige paleise, huise met koperdakke en pragtige geplaveide pleine. Hier sien ons die Tivoli Tuine, die ou aandelebeurs en die nasionale museum. Ons sien die koninklike teater, geleë aan die sentrale plein, die Kongens Nytorv. Hierdie teater is wêreldberoemd vir die koninklike ballet wat daar opgevoer word. Ons ry deur die prentjiemooi hawe distrik, Nyhavn, op pad na die Amalienborg Paleis (winterwoning van die koninklike familie). Ons sien ook die Gefionfontein en die standbeeld van die klein meerminnetjie wat geïnspireer is deur Hans Christiaan Anderson se sprokiesverhaal.
Ons toer ook na die kasteelgebied. Ons sien die Frederiksborgkasteel in die pragtige Hillerød. Ons besoek die nasionale museum, die kapel en die Knight’s Hall. Ons toer verder na die Hellsingør- en Kronborg Kastele (waar Shakespeare se Hamlet afspeel).
Oslo is die hoofstad van Noorweë, en is op die punt van Oslofjord geleë. Karl Johann Gate is die hoofstraat van Oslo. Ons loop verby pragtige winkels, hotelle, parke en monumente soos die straat ons lei na die koninklike paleis. Oslo is ook die tuiste van die nuwe museum van kontemporêre kuns, Noorse nasionale opera en die nasionale teater. Hier is ‘n florerende kafee kultuur, en jazz nagklubs is oop tot laat.
Ons verken die fjords waarvoor Noorweë veral bekend is! Hierdie deel van die toer sal jou asem laat wegslaan! Ons doen aan by Lillehammer (gasheer van die Winter Olimpiese Spele in 1994), op pad na die dorpie Vinstra, midde in die misterieuse wêreld van Peer Gynt.
Ons vertrek na Gieranger en sien die Gierangerfjord.
Op pad na Eidsdal ry ons verby die sprokiesagtige Trollstigen (die pad van Trolle).
Ons reis deur die Noorse berge na Ålesund, op pad na Strada. Strada bestaan uit drie kleiner dorpies en een groter sentrale dorp. In Strada sien ons die pragtige toeriste besienswaardighede Geirangerfjord en Sunnysysfjor.
Die Briksdalgletser is deel van die hoof ysmassa, die Jostedal Gletser (die grootste gletser op die Europese hoofland). Hierdie area is ‘n bewaarde gebied, en ‘n nasionale park wat oor 486 km2 strek. By die dikste punt, is hierdie gletser 400 meter dik. Die hoogste piek reik 1950 meter bo seespieël.
Ons reis per trein na Flåm. Hierdie treinroete is ‘n meesterstuk van moderne ingenieurswese. Die trein bied ons ‘n panoramiese sig van Noorweë se mooiste natuurskoon. Ons sien riviere wat sny deur diep klowe, watervalle wat grasieus neerval van sneeubedekte berge, en plasies wat op die hange van die pragtige berge geleë is. Die trein draai deur tonnels deur die berge. ‘n Mens kan nie anders as om hierdie gewaagde en vaardige prestasie van die Noorse spoorweg ingenieurswese te waardeer nie.
Bergen is ‘n skouspelagtige natuurlike amfiteater wat teen die berge lê en oor die see uitkyk. Die stad is die poort na die wildste en mooiste fjords in Noorweë. Ou dele van die stad maak die geskiedenis lewendig met al die pragtige museums en kunsgallerye. Hier sien ons ook onder andere die Hanseatic wharf Bryggen, die vis mark, die komponis, Edvard Grieg, se huis by Troldhaugen, Rasmus Meyer se kunsversameling, die akwarium en Ou Bergen.
Stockholm is ons volgende mikpunt. Die pragtige geboue, vars lug en plantegroei maak Stockholm een van die wêreld se mooiste hoofstede. Hierdie stad is gebou op 14 eilande wat verbind is deur 57 brûe. Ons sien hierdie eilande vanaf Fjällgatan. Met sy 750 jaar geskiedenis bied Stockholm ‘n ryk kulturele lewe om te besigtig. Hier is ‘n wye verskeidenheid van wêreldklas museums en ander toeriste aantreklikhede wat per voet bereik kan word. Ander besienswaardighede sluit onder andere Södermalm, Kungsholmen, Djurgården, die koninklike paleis, die operagebou en die stadsaal in.
Navraag omtrent Skandinawiese Lande